钦定古今图书集成/方舆汇编/职方典/第1331卷 > 《重修郡城记》锺明进
## 钦定古今图书集成/方舆汇编/职方典/第1331卷 > 《重修郡城记》锺明进

岁辛亥冬孟，余来守惠阳，下车数日，即奉檄摄道篆
往潮，碌碌半载。壬子夏回惠，始得重理郡事，悉心刑
名钱谷间诸凡修坠举废，刷旧鼎新之事，尚有待未
遑也。至次年癸丑秋，鞅掌稍暇，登阅城之四隅，见夫
雉堞仅存，楼橹俱坏，圮颓渐且难支。问之三坊耆黎，
则曰：“此城不修已三十馀年矣。”余因顾同寅范君有
明与邑令连国柱暨诸僚属而言曰：“其亟图保障哉！
夫天下事，其始患于不建，继患于建之久而不修；而
其后尤患于蛊坏之甚，几于欲修而不能。故善为治
者，绸缪于未雨，警惕于履霜，其虑早也。惠阳为岭东
雄郡，东扼海潮，西接汀赣，北负浈韶，南瞰渤澥，枕山
襟海，险莫甚焉。闲尝岛洋鲸鲵翻掀不时山箐戈鋋
跳啸窃发。则谋金汤之固、建磐石之安者，首当问之
郡城，而后乃递及于十一州县也明矣。况及今无事
之时，不早为有事之备；倘一旦四郊多垒，其何以御？”
范君曰：“唯唯，愿共图之。”余因是筹度拮据，期鸠乃工。
上念国帑告匮，不敢详请。下思民力维艰，何堪派累？
乃公议佥助，先捐俸百金，率先整葺。东自辅阳门，至
西通海门，城楼垛堞，以次修复。居无何，今岁甲寅之
春，滇、黔告变，四方风鹤。圣天子赫然震怒，陈师鞠旅。
当事檄下，首议固城垣、储捍备。乃忆昨岁之登陴而
筹与诸僚属相告诫者，犹恨其不早也。于是庀材僝
功，勒期竣事。雉堞之圮坏者尽补之，基石之剥落者
尽甃“之，楼栋之摧折者尽起之，各门瓮城之蠹朽者
咸易其材，加铁叶而钉固之，虑城之无备也。为制火
药，贮大炮四十有八位，虑器之无藏也。为植木栏，造
炮房三十有二所，虑守者之露处也。为傍城垣，作窝
铺二十有四间。凡此皆缘城而备者也。若夫联保甲，
除戎器，资捍御，使民家自为卫，人自为守”，臂指相护，
心膂如一，忠君亲上，困守而不变者，则又有仁义以
为干城，道德以为垣墉。在余喜是城之修，崇崇闲闲，
屹然巩固，而又不劳民，不伤财，为可久也。工始于癸
丑岁七月之朔，落成于甲寅岁七月之既望。佐其事
者，同知范讳有明、通判申讳维岳。助资襄厥事者，属
州县连国柱、王与襄、潘让、陈见、井在、唐开先、高光国、
彭峻龄、潘岐生、范逢春等殚力督工者，经历司姚弘
清也。受纳仓大使周苏泰亦预工务，得《概书》，遂勒珉
而记之。为之辞曰：“嵯峨岭表，佳气郁葱。维山岩岩，维
水淙淙。趋流奔会，梁化为隆。有墉仡立，海疆足雄。鼓
角前导，罗浮后崇；龙江环汇，鹤鹫凌风。万家烟火，百
雉联虹。谁”为司牧？不熙乃工。相彼金汤，实坚且丰。干
城翼翼，亿兆斯充。祥光蔚蔼，云蒸霞红。